Etelä-Karjalan hyvinvointialue arviointimenettelyyn

Valtiovarainministeriö on tänään 16.6.2026 päättänyt käynnistää hyvinvointialueiden arviointimenettelyn Etelä-Karjalan, Kymenlaakson ja Etelä-Pohjanmaan hyvinvointialueilla.

-Tätä me olemme jo osanneet odottaa, koska emme pysty rahoituksen valuvian vuoksi lakisääteisessä määräajassa kattamaan syntyneitä alijäämiä. Päätös ei siis ole meille yllätys ja odotamme avoimin mielin yhteistyötä arviointiryhmän kanssa. Uskomme, että Etelä-Karjalassa pitkäjänteisesti tehty kehittämistyö ja toimeenpanokyky tulevat entistä näkyvämmäksi, Etelä-Karjalan hyvinvointialueen (Ekhva) johtaja Sally Leskinen toteaa.

Valtiovarainministeriö voi käynnistää hyvinvointialueen arviointimenettelyn joko hyvinvointialuelaissa säädetyin taloudellisin perustein tai sosiaali- ja terveysministeriön aloitteesta.

Etelä-Karjalassa täyttyvät vuoden 2025 tilinpäätöksen perusteella hyvinvointialuelain 123 §:ssä säädetyt menettelyn käynnistämisen edellytykset.

Menettelyssä arviointiryhmä käy läpi, onko alueella tehty kaikki tarvittavat toimet talouden tervehdyttämiseksi ja asukkaiden tarvitsemien palvelujen järjestämisen edellytysten turvaamiseksi.

Arviointimenettelyä varten valtiovarainministeriö asettaa arviointiryhmän, johon nimetään jäsenet hyvinvointialueelta, valtiovarainministeriöstä, sosiaali- ja terveysministeriöstä ja sisäministeriöstä. Puheenjohtajaksi valtiovarainministeriö nimeää alueesta ja ministeriöistä riippumattoman henkilön.

Etelä-Karjalan arviointiryhmäni puheenjohtajaksi on nimetty lääketieteen tohtori (LT) Juhani Sand.

-Tämä on erinomainen valinta, sillä Juhan Sand tunnetaan soten pitkän linjan kyvykkäänä herrasmiesjohtajana, joka tuo varmasti tähän prosessiin valtavasti kokemusta, Leskinen sanoo.

Arviointiryhmät nimetään tarkemmin elokuun lopulla 2026 ja ne aloittavat työnsä syyskuun 2026 aikana. Tavoitteena on, että arviointiryhmien työ saadaan päätökseen kesän 2027 alussa

-Arviointimenettelyn käynnistyminen edellyttää läpinäkyvää kommunikointia ja entistäkin tiiviimpää yhteistyötä poliittisen johtamisen osalta, jotta luottamushenkilöt voivat sitoutua prosessiin silloinkin, kun päätösvaltaa on tosiasiassa kuitenkin rajattu. Katseen pitää olla myös arviointimenettelyn jälkeisessä ajassa, sillä palveluiden turvaaminen realistisessa talousraamissa jatkuu myös poikkeusmenettelyn jälkeen, sanoo aluehallituksen puheenjohtaja Suna Kymäläinen.

Arviointiryhmä tekee ehdotukset hyvinvointialueen talouden tervehdyttämiseksi sekä sosiaali- ja terveyspalvelujen ja pelastustoimen palvelujen järjestämisen edellytysten turvaamiseksi tarvittavista toimista.

Arviointimenettelyn käynnistäminen rajoittaa hyvinvointialueen päätösvaltaa. Hyvinvointialue ei voi tehdä päätöksiä, joilla olisi merkittäviä, pitkäaikaisia vaikutuksia hyvinvointialueen talouteen tai jotka olisivat arviointiryhmän toimenpide-ehdotusten vastaisia. Arviointiryhmän tulee myös ottaa työssään kantaa aluejakoselvityksen käynnistämiseen.

Lue valtiovarainnimisteriön tiedote arviointimenettelyn käynnistämisestä tästä.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418

Kaisa Heino, strategia- ja hallintojohtaja, p. 040 627 5521, kaisa.heino@ekhva.fi

Suna Kymäläinen, Ekhvan aluehallituksen puheenjohtaja, p. 050 512 0526